ASP อนุพันธ์หด-นายหน้าหาย.!
ไม่ผิดที่คาดการณ์กันเอาไว้...เมื่อหุ้นโบรกเกอร์อย่าง ASP ประเดิมแจ้งงบงวดปี 2565 ออกมาทำกำไรสุทธิทรุดไป 51% เมื่อเทียบกับปี 2564
ไม่ผิดที่คาดการณ์กันเอาไว้...เมื่อหุ้นโบรกเกอร์อย่าง ASP ประเดิมแจ้งงบงวดปี 2565 ออกมาทำกำไรสุทธิทรุดไป 51% เมื่อเทียบกับปี 2564
31 ม.ค. 2566

ไม่ผิดที่คาดการณ์กันเอาไว้…เมื่อหุ้นโบรกเกอร์อย่างบริษัท เอเซีย พลัส กรุ๊ป โฮลดิ้งส์ จำกัด (มหาชน) หรือ ASP ประเดิมแจ้งงบงวดปี 2565 ออกมาทำกำไรสุทธิทรุดไป 51% เหลือแค่ 479 ล้านบาท เมื่อเทียบกับปี 2564 ที่มีกำไรสุทธิ 987 ล้านบาท
สารตั้งต้นมาจากมูลค่าการซื้อขายของตลาดหุ้นไทยในปี 2565 ที่ไม่สดใสซาบซ่าเหมือนเก่า บางวันมูลค่าการซื้อขายต่ำ 50,000 ล้านบาทเสียด้วยซ้ำ ในขณะที่ค่าเฉลี่ยต่อวันอยู่ที่ 71,226.17 ล้านบาท เทียบกับปี 2564 ที่มีมูลค่าการซื้อขายเฉลี่ยต่อวันสูงถึง 93,845.64 ล้านบาท
จึงไม่น่าแปลกใจที่เห็นรายได้ค่านายหน้าจากการซื้อขายหลักทรัพย์ของ ASP ลดลงฮวบฮาบเหลือแค่ 837 ล้านบาท เมื่อเทียบกับปี 2564 ที่ทำได้ 1,247 ล้านบาท…
แล้วถ้าดูเฉพาะไตรมาส 4/2565 รายได้ค่านายหน้าจากการซื้อขายหลักทรัพย์จะอยู่ที่ 161 ล้านบาท ลดลง 37% จากไตรมาส 4/2564 อยู่ที่ 257 ล้านบาท เนื่องจากปริมาณการซื้อขายหลักทรัพย์เฉลี่ยต่อวันของบริษัทลดลงจาก 3,309 ล้านบาท เป็น 2,177 ล้านบาท
นอกจากรายได้ค่านายหน้าจะวูบหายไปแล้ว อีกตัวที่ลดลงอย่างมีนัยสำคัญ นั่นคือ ผลตอบแทนจากเครื่องมือทางการเงิน ซึ่งจะประกอบด้วย 1) เงินลงทุน 2) ตราสารอนุพันธ์ 3) โทเคนดิจิทัล และ 4) เงินปันผลรับ
โอเค…แม้ในไตรมาส 4/2565 ยังประคองตัวได้ดี โดยมีกำไรและผลตอบแทนจากเครื่องมือทางการเงินอยู่ที่ 92 ล้านบาท ทรงตัวจากไตรมาส 4/2564 ที่มีกำไรและผลตอบแทนจากเครื่องมือทางการเงิน 94 ล้านบาท แต่ถ้าย้อนไปดูในช่วง 9 เดือนแรกปี 2565 จะพบตัวเลขขาดทุนและผลตอบแทนจากเครื่องมือทางการเงินปาไป 84 ล้านบาท เมื่อเทียบกับช่วงเดียวกันของปีก่อนที่มีกำไรและผลตอบแทนจากเครื่องมือทางการเงิน 308 ล้านบาท
ส่งผลให้ในปี 2565 ASP มีกำไรและผลตอบแทนจากเครื่องมือทางการเงินเหลือแค่ 8 ล้านบาท ลดลงจากปี 2564 ที่มีกำไรผลตอบแทนจากเครื่องมือทางการเงินสูงถึง 403 ล้านบาท
อ้อ..ที่แท้อนุพันธ์หดกับค่านายหน้าหายนี่เองที่เป็นตัวการฉุดรั้งกำไรปี 2565 ของ ASP..!!
แต่ไม่หมดแค่นี้ เพราะในส่วนของค่าธรรมเนียมและค่าบริการ หรือค่าฟี ก็ลดลง 15% อยู่ที่ 1,217 ล้านบาท จากปี 2564 อยู่ที่ 1,436 ล้านบาท
ตามด้วยรายได้อื่น ๆ ลดลงไปกว่าครึ่ง เหลือแค่ 22 ล้านบาท จากปี 2564 อยู่ที่ 46 ล้านบาท
ส่วนขาที่เพิ่มขึ้นก็มีนะ เป็นรายได้ค่านายหน้าจากการซื้อขายตราสารอนุพันธ์อยู่ที่ 62 ล้านบาท เพิ่มขึ้น 21% จากปี 2564 อยู่ที่ 51 ล้านบาท รวมทั้งดอกเบี้ยเงินให้กู้ยืมเพื่อซื้อหลักทรัพย์เพิ่มขึ้น 59% อยู่ที่ 305 ล้านบาท จากปี 2564 อยู่ที่ 191 ล้านบาท
แต่น่าเสียดาย ขาที่เพิ่มขึ้นไม่เพียงพอจะไปชดเชยกับขาที่ลดลงได้…เลยทำให้ตัวเลขบรรทัดสุดท้ายของ ASP หายไปครึ่งหนึ่งอย่างที่เห็น
ดูไม่จืดจริง ๆ..!!
ทว่าเห็นงบ ASP ออกมากำไรลดฮวบซะขนาดนี้ โบรกเกอร์ค่ายอื่นก็น่าจะมีชะตากรรมไม่แตกต่างกัน…ว่าป๊ะล่ะ
เอ๊ะ…หรือถึงเวลาที่นักลงทุนจะต้องร้องเพลงถอยดีกว่า…ไม่เอาดีกว่า จากหุ้นโบรกฯ แล้วป๊ะเนี่ย..!?
…อิ อิ อิ…